คลังห้ามขายหุ้นแบงก์กรุงไทย
ปิดทางรีดเงินแบงก์รัฐ/ธีระชัยเชื่อเพิ่มเพดานค่าต๋งเงินฝากก็พอจ่ายหนี้
14 ม.ค. 2555

ปิดทางรีดเงินแบงก์รัฐ/ธีระชัยเชื่อเพิ่มเพดานค่าต๋งเงินฝากก็พอจ่ายหนี้
คลังปิดทาง ธปท.ทุกด้าน ห้ามรีดเงินธนาคารรัฐไม่ขายหุ้นธนาคารกรุงไทย 
ปัญหาการหาเงินมาใช้หนี้ของธนาคารแห่งประเทศไทย (ธปท.) ภายหลังรัฐบาลออกกฎหมายโอนหนี้เงินต้น 1.14 ล้านล้านบาท และดอกเบี้ยอีกปีละ 6.5 หมื่นล้านบาท กำลังถึงทางตันและยากที่จะหลีกเลี่ยง ในการโยนภาระให้กับประชาชนผู้ฝากเงินและผู้ที่กู้เงิน
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การหารือกับผู้บริหารธนาคารพาณิชย์ เมื่อวันที่ 12 ม.ค.ที่ผ่านมา ยังไม่ได้ข้อสรุปที่ชัดเจนเกี่ยวกับการเก็บเงินนำส่งเพื่อนำไปชำระหนี้เงินต้นและดอกเบี้ย โดยสมาคมธนาคารไทยขอเวลาหารือกันก่อน คาดว่าในสัปดาห์หน้าจะกลับมาให้คำตอบ เพื่อ ธปท.จะนำไปหารือกับกระทรวงการคลังต่อไป 
อย่างไรก็ตาม ธปท.จะหารือกับกระทรวงการคลังถึงแนวทางการหาเงินในช่องทางอื่นๆ เพื่อให้เพียงพอที่จะนำไปชำระหนี้เงินต้นและดอกเบี้ยด้วย เช่น การพิจารณารูปแบบการได้เงินจากการขายหุ้นของกองทุนฟื้นฟูฯ ในธนาคารกรุงไทย
นอกจากนี้ จะเสนอให้กระทรวงการคลังพิจารณาในเรื่องปัญหาความได้เปรียบในการแข่งขันระหว่างธนาคารพาณิชย์กับธนาคารเฉพาะกิจของรัฐที่ไม่ต้องนำส่งเงินฝาก 0.4% แต่ก็ได้รับการคุ้มครองเงินฝาก ทำให้ต้นทุนต่ำ
นายอารีพงศ์ ภู่ชอุ่ม ปลัดกระทรวงการคลัง กล่าวว่า สถาบันการเงินเฉพาะกิจของรัฐไม่ได้อยู่ภายใต้กฎหมายสถาบันคุ้มครองเงินฝาก จึงไม่สามารถเก็บเงินจากเงินฝากเพื่อนำไปใช้หนี้ได้
“การเรียกเก็บเงินจากสถาบันการเงินเพิ่มจาก 0.4% ไม่น่าจะกระทบกับต้นทุนของธนาคารพาณิชย์ จนเสียเปรียบในการแข่งขันกับธนาคารรัฐ” นายอารีพงศ์ กล่าว
ปัจจุบันสถาบันคุ้มครองเงินฝากเรียกเก็บเงินปีละ 0.4% ของฐานเงินฝาก ได้เงินปีละ 2.6 หมื่นล้านบาท หากต้องใช้เงินปีละ 6.5 หมื่นล้านบาท จะต้องเรียกเก็บถึง 1% 
นายธีระชัย ภูวนาถนรานุบาล รมว.คลัง เปิดเผยว่า แนวทางของ ธปท. ที่กำลังศึกษาการจัดการกับหุ้นของธนาคารกรุงไทย (KTB) ที่กองทุนฟื้นฟูฯ ถืออยู่ เพื่อนำรายได้มาชำระหนี้นั้น เห็นว่าสถานะตอนนี้ยังไม่ถึงกับจำเป็นต้องขายหุ้นในธนาคารกรุงไทยทิ้ง 
“เชื่อว่าการเก็บค่าธรรมเนียมเพิ่มจาก 0.4% อีกเล็กน้อยก็น่าจะพอ โดยจะให้ ธปท. ยืดเวลาการจ่ายเงินต้นออกไปจาก 25 ปี และถ้าเงินบาทอ่อนค่าลง ธปท.ก็จะมีรายได้เข้ามาในบัญชีผลประโยชน์ สามารถนำเงินดังกล่าวไปชำระต้นได้” รมว.คลัง กล่าว